ddrg/super_eurlex huggingface dataset:
KIRJALLINEN KYSYMYS P-2299/99 esittäjä(t): Hanja Maij-Weggen (PPE-DE) komissiolle. Kilpailua vääristävät verotusjärjestelyt EU:ssa.



Virallinen lehti nro 219 E , 01/08/2000 s. 0144 - 0145



KIRJALLINEN KYSYMYS P-2299/99 esittäjä(t): Hanja Maij-Weggen (PPE-DE) komissiolle (29. marraskuuta 1999) Aihe: Kilpailua vääristävät verotusjärjestelyt EU:ssa Voiko komissio vahvistaa, että komission virkamiehistä koostuva työryhmä on löytänyt eri jäsenvaltioista 60 verotuskäytäntöä, joita pidetään kilpailua vääristävinä? Onko totta, että kyseisen raportin mukaan Alankomaista on löydetty yhdeksän kilpailua vääristävää verotusjärjestelyä ja että se on siten kyseisen tilaston kärkimaa? Mistä yhdeksästä järjestelystä on kysymys? Onko myös totta, että Saksasta, Ranskasta, Italiasta ja Britanniasta (siis suurista jäsenvaltioista) ei tavattu yhtään kilpailua vääristävää verotusjärjestelyä? Eikö tämä ole komission mielestä outoa ja mihin tämä arviointi perustuu? Mikä on komission näkemys tästä virkamiesraportista ja milloin voimme odottaa asiasta komission omaa poliittista kannanottoa? Frederik Bolkesteinin komission puolesta antama vastaus (20. joulukuuta 1999) Ecofin-neuvosto perusti hyviä käytännesääntöjä käsittelevän ryhmän (yritysverotus) 9. maaliskuuta 1998. Yhdistyneen kuningaskunnan valtiovarainministeri Mrs. Dawn Primarolo nimitettiin yksimielisesti ryhmän puheenjohtajaksi kaksivuotiskaudeksi. Ryhmän päätehtävänä on arvioida sellaisia verotoimenpiteitä, jotka voivat kuulua yritysverotusta koskevien käytännesääntöjen piiriin, jonka neuvosto ja jäsenvaltioiden edustajat hyväksyivät 1. joulukuuta 1997. Kyseiset säännöt koskevat sellaisia verotoimenpiteitä, jotka vaikuttavat tai voivat vaikuttaa merkittävästi liiketoiminnan sijaintipaikkaan yhteisössä, ja kaikki jäsenvaltiot voivat vapaasti keskustella ja kommentoida muiden jäsenvaltioiden verotoimenpiteitä, jotka voivat kuulua sääntöjen soveltamisalaan. Kaikki jäsenvaltiot ja komissio ovat edustettuina korkealla tasolla tässä ryhmässä, joka esitti loppullisen kertomuksensa Ecofin-neuvostolle 29. marraskuuta 1999. Neuvosto on hyväksynyt, että ryhmän työ on luottamuksellista ja että ei ole asianmukaista, että komissio kommentoi yksityiskohtaisesti kertomusta tai kyseisen neuvoston ryhmän tiettyä työn osaa.
KIRJALLINEN KYSYMYS P-1812/99 esittäjä(t): Carlos Carnero González (PSE) neuvostolle. Marokon viranomaisten painostustoimet Länsi-Saharassa.



Virallinen lehti nro 203 E , 18/07/2000 s. 0055 - 0056



KIRJALLINEN KYSYMYS P-1812/99 esittäjä(t): Carlos Carnero González (PSE) neuvostolle (11. lokakuuta 1999) Aihe: Marokon viranomaisten painostustoimet Länsi-Saharassa Polisario-rintama ja useat elimet tiedottivat YK:n pääsihteerille ja kansainväliselle julkiselle sanalle Marokon viranomaisten väkivaltaisesta käytöksestä Länsi-Saharassa sijaitsevassa El Aaiún -kaupungissa syyskuussa järjestetyn mielenosoituksen yhteydessä. Fos Bucraa -yrityksen työntekijät, työttömät loppututkinnon suorittaneet ja opiskelijat järjestivät tämän rauhanomaisen mielenosoituksen vastustaakseen alueen miehitystä ja tukeakseen erityisvaatimuksia. Välikohtauksessa kuoli yksi ihminen, loukkaantui nelisenkymmentä ja katosi useita kymmeniä. Eivätkö toimet ole ristiriidassa sen kanssa, että Marokossa valmistellaan kansanäänestystä itsemääräämisoikeudesta maan kansainvälisen yhteisön kanssa tekemien sitoumusten mukaisesti? Esittääkö neuvosto Rabatin hallitukselle vastalauseensa tapahtumien johdosta ja vaatiiko se välikohtauksen alullepanijoiden vastuuseen saattamista sekä tällaisten tapahtumien estämistä tulevaisuudessa? Vaatiiko neuvosto Marokon viranomaisia takaamaan, että Länsi-Saharan asukkaiden mielipiteenvapautta ja kokoontumisvapautta kunnioitetaan? Vastaus (24. tammikuuta 2000) Arvoisan parlamentin jäsenen mainitseman äskettäisen välikohtauksen vuoksi EU:n jäsenvaltioiden Rabatin-edustustojen päälliköitä on pyydetty seuraamaan tilannetta tiiviisti paikan päällä. Yhdistyneiden Kansakuntien yleiskokouksen neljännessä komiteassa äskettäin pitämässään puheenvuorossa neuvosto ilmoitti, että EU antaa täyden tukensa Yhdistyneiden Kansakuntien rauhansuunnitelmalle, jonka tavoitteena on vapaan, sääntöihin perustuvan ja puolueettoman kansanäänestyksen järjestäminen Länsi-Saharan kansan itsemääräämisoikeudesta. Se on pannut tyytyväisenä merkille äänestäjien tunnistamistoimien jatkamisen ja valitusmenettelyn toimeenpanon. Neuvosto suhtautui myönteisesti Yhdistyneiden Kansakuntien pääsihteerin arvioon, jonka mukaan viivästyksistä huolimatta valitusmenettelyn ja tunnistustoimien jatkaminen voidaan tulkita osoitukseksi siitä, että molemmat osapuolet aikovat jatkaa pyrkimyksiään kansanäänestyksen järjestämiseksi. Neuvosto antaa täyden tukensa Yhdistyneiden Kansakuntien pääsihteerin, hänen Länsi-Saharasta vastaavan erityisedustajansa suurlähettiläs Eagletonin, apulaiserityisedustaja Robert Kinlochin sekä tunnistuskomission puheenjohtajan Eduardo Veteren toimille. Neuvosto on pyytänyt molempia osapuolia toimimaan tiiviissä yhteistyössä äänestäjien tunnistamisen ja valitusmenettelyn aikana vapaan, sääntöihin perustuvan ja puolueettoman kansanäänestyksen järjestämiseksi ja siten Länsi-Saharan kansan itsemääräämisoikeuden toteuttamiseksi.
KIRJALLINEN KYSYMYS P-1796/99 esittäjä(t): Marco Pannella (TDI) komissiolle. Vu Duc Binhin sieppaaminen ja 24 PAP:n jäsenen pidättäminen.



Virallinen lehti nro 170 E , 20/06/2000 s. 0103 - 0103



KIRJALLINEN KYSYMYS P-1796/99 esittäjä(t): Marco Pannella (TDI) komissiolle (1. lokakuuta 1999) Aihe: Vu Duc Binhin sieppaaminen ja 24 PAP:n jäsenen pidättäminen YK:n pääsihteerin Kambodzhan ihmisoikeuserityislähettilään Thomas Hammarbergin mukaan Kambodzhan poliisi sieppasi ja pidätti elokuussa PAP-puolueen jäsenen, Hanoin kommunistihallintoa vastustavan Vu Duc Binhin, joka on nyt Vietnamissa. Lisäksi Vietnamin virallisen lehdistön uutisissa on kerrottu, että Hanoin tuomioistuin on tuominnut 24 kyseisen oppositiopuolueen jäsentä 224 vuodeksi vankilaan, koska nämä olivat palanneet laittomasti Vietnamiin tarkoituksenaan kaataa kommunistihallitus. Mitä tietoja komissiolla on Vu Duc Binhin sieppaamisesta sekä 24 PAP:n jäsenen pidättämisestä ja heidän vankeusoloistaan? Mitä komissio on tehnyt tai aikoo tehdä näiden henkilöiden vapauttamiseksi mahdollisimman pikaisesti? Mitä komissio on tehnyt tai aikoo tehdä yleisesti ottaen Vietnamin demokratisoitumisen edistämiseksi ja maan markkinatalouden kehittämiseksi? Onko komissio ilmoittanut tai aikooko se ilmoittaa Kambodzhalle paheksuntansa maan osuudesta Vu Duc Binhin sieppaamisessa? Christopher Pattenin komission puolesta antama vastaus (21. lokakuuta 1999) Lukuun ottamatta tiedotusvälineistä saatuja hajanaisia tietoja ja Yhdistyneiden Kansakuntien Phnom Penhissä sijaitsevan ihmisoikeustoimiston toimittamia tietoja, jotka ovat toisinaan ristiriitaisia, komissiolla ei ole tietoja elokuussa 1999 tapahtuneesta Vu Duc Binhin sieppauksesta ja PAP-puolueen 24 jäsenen pidätyksestä. Komissio on pyytänyt Hanoissa ja Bangkokissa sijaitsevia edustustojaan (joista viimeksi mainittu vastaa myös Kambodasta) seuraamaan tilannetta valppaasti lisätietojen saamiseksi. Komissio pyrkii Kambodan ja Vietnamin kanssa tekemässään yhteistyössä jatkuvasti korostamaan, miten tärkeänä unioni pitää demokratiaa ja perustavien ihmisoikeuksien kunnioittamista, Yhdistyneiden Kansakuntien peruskirjan periaatteita, ihmisoikeuksien yleismaailmallista julistusta ja ihmisoikeuksien maailmankonferenssissa vuonna 1993 hyväksyttyä Wienin julistusta ja toimintaohjelmaa. Periaatteista on sovittu myös kyseisten kahden maan kanssa tehdyissä yhteistyösopimuksissa.
KIRJALLINEN KYSYMYS P-1814/99 esittäjä(t): Luciana Sbarbati (ELDR) komissiolle. Elintarvikkeiden pientuotannon suojeleminen Italiassa.



Virallinen lehti nro 170 E , 20/06/2000 s. 0107 - 0107



KIRJALLINEN KYSYMYS P-1814/99 esittäjä(t): Luciana Sbarbati (ELDR) komissiolle (11. lokakuuta 1999) Aihe: Elintarvikkeiden pientuotannon suojeleminen Italiassa Sitoumustensa mukaisesti Euroopan unioni on yksinkertaistanut joitakin elintarvikealaa koskevia direktiivejä siten, että niissä määrätään vain tietyistä perusvaatimuksista, jotka elintarvikkeiden on täytettävä, jotta ne saisivat liikkua vapaasti sisämarkkinoilla. Eivätkö näiden direktiivien määräämät laatu- ja hygieenisyysstandardit voi komission mielestä vaikuttaa kielteisesti pienteollisuustuotannon kehitykseen ja suojeluun? Ovathan pienteollisuuden valmistamat tuotteet osa tietyn maan kulttuuriperintöä. Laadultaan ne ovat korkeatasoisia ja niiden tuotannolla on suurta merkitystä sekä talouden ja työllisyyden että kuluttajansuojelun kannalta. Miten komissio aikoo estää sen, etteivät italialaiset, erilaisia elintarvikkeita (Fabrianon salami, Fossan juusto, Colonnatan silava, hunaja, makaroni, leipä, suklaa jne.) pienessä mittakaavassa valmistavat yritykset joudu kärsimään kilpailusta suurtuotantoa harjoittavien mutta heikompaa laatua tarjoavien monikansallisten yritysten kanssa? Erkki Liikasen komission puolesta antama vastaus (4. marraskuuta 1999) Yhteisön elintarvikelainsäädännöllä pyritään muun muassa suojelemaan kansanterveyttä laatimalla hygieniaa ja valvontaa koskevia säädöksiä. Kaikkien, sekä käsiteollisuustuottajien että suurten teollisuusyritysten, tulee noudattaa kyseisiä säädöksiä. Komissiolle ei ole toimitettu minkäänlaista tietoa siitä, että säädökset, jotka ovat olleet voimassa jo vuosia, haittaisivat käsiteollisuustuotannon kehitystä tai suojelua tai huonontaisivat käsiteollisuustuotannon tuotteiden laatua. Lisäksi maataloustuotteiden ja elintarvikkeiden maantieteellisten merkintöjen ja alkuperänimitysten suojasta 14 päivänä heinäkuuta 1992 annetun neuvoston asetuksen (ETY) 2081/92(1) ja maataloustuotteiden ja elintarvikkeiden erityisluonnetta koskevista todistuksista 14 päivänä heinäkuuta 1992 annetun neuvoston asetuksen (ETY) 2082/92(2) säännösten mukaan on mahdollista tukea ja suojella perinteisiä tuotteita, jotka täyttävät tietyt edellytykset. Monet maataloudesta peräisin olevat elintarviketeollisuuden tuotteet, jotka usein tuotetaan käsiteollisuusyrityksissä, on suojattu tällä tavoin yhteisön tasolla. (1) EYVL L 208, 24.7.1992. (2) EYVL L 208, 24.7.1992.
Virallinen lehti nro C 297 , 15/10/1999 s. 0143



KIRJALLINEN KYSYMYS E-0092/99 esittäjä(t): Gerardo Fernández-Albor (PPE) komissiolle (27. tammikuuta 1999) Aihe: Santiago de Compostelan kaupungin kulttuurihistoriaa tutkiva yhteisön keskus Vuosi 1999 on Santiago de Compostelan pyhä vuosi ja tämän olisi kannustettava Euroopan unionia harkitsemaan, miten se voisi liittää kulttuuriperintöönsä vuosisatoja pitkän historian, joka on ainutlaatuisella tavalla leimannut Euroopan henkeä. Eri seuduilta peräisin olevat eurooppalaiset ovat innokkaina kulkeneet reittien, polkujen ja vaikeuksien läpi vuosisatojen ajan ja tämä kiihkeä halu on auttanut heitä samaistumaan yhteiseen asiaan, mikä on auttanut heitä tutustumaan mantereeseemme samalla tavalla kuin maailman muissa kolkissa on samaistuttu oman kulttuurin ilmaisumuotoihin. Katsooko komissio, että tämän pyhän vuoden olisi motivoitava Euroopan unionia päättämään siitä, että Pyhän Jaakobin tradition keskuspaikkaan - Santiago de Compostelaan - perustettaisiin keskus, jossa tutkittaisiin Santiagon tien historiallista merkitystä Euroopan kulttuuria yhdistävälle perinteelle? Komission jäsenen Marcelino Orejankomission puolesta antama vastaus (11. maaliskuuta 1999) Komissio on arvoisan parlamentin jäsenen kanssa samaa mieltä Santiago de Compostelan merkityksestä Euroopalle niin uskonnollisen kuin kulttuurisenkin perinnön osana. Tässä tarkoituksessa komissio on viime vuosina tukenut taloudellisesti kulttuuriperinnön vaalimisen ja Rafael-ohjelman osana Espanjan viranomaisten pyrkimyksiä säilyttää ja kunnostaa Pyhän Jaakobin pyhiinvaellustien varrella olevia muistomerkkejä. Santiago de Compostelalle omistettu tutkimuskeskus auttaisi varmasti ymmärtämään pyhiinvaellusten historiallista merkitystä ja niiden myönteistä vaikutusta Euroopan kulttuuriperinnön kannalta. On kuitenkin huomattava, että toissijaisuusperiaatteen mukaisesti ja rajalliset voimavarat huomioon ottaen komissio ei voi päättää tällaisen keskuksen perustamisesta. Komissio voi myöntää avustuksia vain Rafael-ohjelman yhteydessä, ja sen tarkoituksenahan on rohkaista ja tukea eurooppalaisia yhteistyöaloitteita, joilla edistetään kulttuuriperinnön säilyttämistä ja vaalimista perustamissopimuksen 128 artiklassa määrätyllä tavalla. Jos Espanjan viranomaiset esittävät vuoden 1999 Rafael-ohjelman kriteerit(1) täyttävän aloitteen, komissio ottaa mielellään hakemuksen harkittavakseen. (1) EYVL C 342, 10.11.1998.
KIRJALLINEN KYSYMYS P-1607/99 esittäjä(t): Raffaele Costa (PPE-DE) komissiolle. Euroopan rahoitusapu Venäjälle.



Virallinen lehti nro 170 E , 20/06/2000 s. 0050 - 0051



KIRJALLINEN KYSYMYS P-1607/99 esittäjä(t): Raffaele Costa (PPE-DE) komissiolle (7. syyskuuta 1999) Aihe: Euroopan rahoitusapu Venäjälle Eri kansainvälisistä lähteistä saatujen tietojen mukaan ainakin osa kansainvälisen yhteisön Venäjälle myöntämistä rahasummista ja joissakin tapauksissa hyvin huomattavia rahasummia olisi ohjattu eri tarkoituksiin kuin alunperin oli tarkoitettu, ja mahdollisesti niistä olisivat hyötyneet myös yksityiset tahot. Näiden tietojen perusteella on syytä tarkistaa välittömästi, mihin tarkoitukseen on itse asiassa käytetty Euroopan unionin viime vuosina Venäjälle myöntämiä rahasummia, ja niitä rahasummia, joita se edelleen myöntää humanitaariseen apuun, lahjoituksiin, edullisiin lainoihin sekä bilateraalisiin sopimuksiin tai kumppanuussopimuksiin perustuviin yhteisön ohjelmiin. Euroopan parlamentin talousarvion valvontavaliokunnassa tuli juuri eilen ilmi, että suuri määrä voita (6 750 tonnia), joka oli tarkoitettu vietäväksi edulliseen hintaan Venäjälle, olisikin sen sijaan viety laittomasti Puolaan. Vastaavasti komission selvitysasiakirjat, joiden perusteella olisi ollut mahdollista näyttää petos toteen, ovat hävinneet komission Brysselin toimistosta (Fléchardin tapaus). Onko komission mielestä syytä hankkia asianmukaisia takuita siitä, mihin tarkoitukseen maksetut summat ovat menneet, ja etenkin jo myönnettyjen, mutta ei vielä maksettujen summien käyttötarkoituksista? Chris Pattenin komission puolesta antama vastaus (6. lokakuuta 1999) Komissio on tietoinen tiedotusvälineissä esitetyistä epäilyistä, jotka koskevat Venäjällä harjoitettavaa rahanpesua, sekä lisääntyvästä huolestuneisuudesta, jota väitteet Venäjälle myönnettyjen avustusvarojen väärinkäytöstä aiheuttavat. Luonnollisestikin meidän on odotettava yhteisön ja Yhdysvaltojen käynnissä olevien tutkimusten tuloksia. Yhteisön tukitoimet koostuvat pääosin avustuksista, ja ne toteutetaan osana Tacis-ohjelmaa. Kyseiset varat käytetään yhteisön yritysten Venäjälle tarjoaman teknisen asiantuntija-avun ja neuvontapalveluiden maksamiseen sekä elintarvikeapuun, jota valvotaan ja arvioidaan tarkasti. Varat eivät mene suoraan Venäjälle. Lisäksi Venäjälle ei tällä hetkellä myönnetä yhteisön lainoja eikä Euroopan investointipankin (EIP) valtuus antaa lainoja yhteisön ulkopuolisille valtioille koske Venäjää. Venäjälle vietäväksi tarkoitetun mutta Puolaan päätyneen voin osalta komissio palauttaa mieleen, että tapaus on peräisin vuosilta 19911992. Venäjälle tarkoitetun voin ostaja oli eräs yhteisön taloudellinen toimija. Lisäksi hänen asiakkaansa olivat puolalaisia välittäjiä. Niinpä on vaikea muodostaa mitään suoraa yhteyttä niihin väitteisiin, joita arvoisan parlamentin jäsenen kysymys koskee. Arvoisaa parlamentin jäsentä pyydetään lisäksi tutustumaan komission julkilausumaan, joka annettiin parlamentille 16. syyskuuta 1999 käydyn keskustelun yhteydessä.
Virallinen lehti nro C 320 , 06/11/1999 s. 0120



KIRJALLINEN KYSYMYS E-0009/99 esittäjä(t): Graham Watson (ELDR) komissiolle (19. tammikuuta 1999) Aihe: Elintarviketurvallisuus PO XXIV:n tilaamassa Eurobarometri-mielipidetiedustelussa on tutkittu kuluttajien käsityksiä elintarviketurvallisuudesta. Millaisiin toimenpiteisiin komissio kaavailee ryhtyvänsä voittaakseen mielipidetiedustelun osoittaman luottamuspulan kuluttajien ja tuottajien välillä? Komission jäsenen Emma Boninonkomission puolesta antama vastaus (4. maaliskuuta 1999) Tuottajien ja kuluttajien välinen luottamus riippuu ennen kaikkea tuottajien kuluttajille tarjoamien tuotteiden turvallisuudesta ja laadusta. Komissio on kuluttajapolitiikkansa useissa osissa pyrkinyt palauttamaan välttämättömän tuottajien ja kuluttajien välisen luottamuksen. Elintarvikkeiden turvallisuuden alalla komissio on vahvistanut valvontaa. Kuluttajien luottamusta vahvistavat lisäksi komission perustamat kahdeksan riippumatonta tiedekomiteaa, jotka tekevät tarkkoja arviointeja ja joiden toiminta on avointa. Komissio pyrkii myös edistämään laatupolitiikkaa tuotantovaiheessa ja korostaa tuotteita, joilla on erityisominaisuuksia tuotantotapansa (esim. biologisesti viljellyt tuotteet tai perinteiset erikoisuudet) tai maantieteellisen alkuperänsä (esim. alkuperänimitys tai suojattu maantieteellinen merkintä) vuoksi. Komissio käynnisti vuoden 1998 lopussa yhteistyössä jäsenvaltioiden kanssa kuluttajille suunnatun tiedotuskampanjan elintarvikkeiden turvallisuudesta. Kampanjaan sisältyi joukko valistustoimia, joilla pyrittiin tuomaan esiin, mitä kuluttajat itse voivat tehdä turvallisuutensa varmistamiseksi esimerkiksi käyttämällä ja varastoimalla elintarvikkeet oikein. Kampanjan tavoitteena oli myös saada aikaan keskustelua asiaan liittyvien tahojen - maataloustuottajien, elintarviketeollisuuden, jakeluportaan ja kuluttajien - välillä elintarvikkeiden turvallisuuteen liittyvistä kysymyksistä.
Virallinen lehti nro C 370 , 21/12/1999 s. 0087



KIRJALLINEN KYSYMYS E-0686/99 esittäjä(t): Daniel Varela Suanzes-Carpegna (PPE) komissiolle (26. maaliskuuta 1999) Aihe: Tonnikalafileiden kiintiöt vuodeksi 1999 Nykyiset tonnikalafileiden toimittamiseen liittyvät rakenteet ja mekanismit EU:n jäsenvaltioissa perustuvat tasapainoon, joka on hyvin vaikeasti saavutettavissa, ja yhteisön laivaston oikeutettuihin intresseihin. Miten komissio perustelee ehdotuksensa, joka koskee uutta, täysin yhteisön laivaston etujen vastaista kiintiötä ja joka merkitsisi sen aseman huomattavaa heikkenemistä sen luontaisilla markkinoilla? Komission jäsenen Emma Boninonkomission puolesta antama vastaus (7. toukokuuta 1999) Komission mielestä ajallisesti ja määrällisesti rajatun kiintiön avaaminen, johon kaiken lisäksi sovelletaan 6 prosentin tullitariffia ei vahingoita yhteisön laivaston intressejä tai vähennä laivaston osuuttaan yhteisön tonnikalamarkkinoilla. Maailmanlaajuisesta markkinatilanteesta riippuen huomattava osa yhteisön laivaston tuotannosta päätyy itse asiassa unionin ulkopuolisiin maihin. Tässä yhteydessä on syytä panna merkille, että vuonna 1998 yhteisön laivasto on vähentänyt toimituksiaan 15 prosenttia vuoteen 1996 verrattuna, vastaavan luvun ollessa peräti 36 prosenttia laatusäilykkeiden valmistuksessa tavoitelluimman lajikkeen, eli keltaevätonnikalan osalta.
Virallinen lehti nro C 297 , 15/10/1999 s. 0146



KIRJALLINEN KYSYMYS E-0139/99 esittäjä(t): André Fourçans (PPE) komissiolle (11. helmikuuta 1999) Aihe: Erasmus-opiskelijavaihto Eräät Erasmus-opiskelijavaihtoon osallistuvat maat tai yliopistot eivät tunnusta kaikkia vaihdon aikana tehtyjä opintosuorituksia. Tämä vähentää vaihdon arvoa ja aiheuttaa vaikeuksia opiskelijalle, jonka on palattava suorittamaan osa tenteistään lähtömaassaan. Mitä komissio aikoo tehdä estääkseen tällaiset järjettömyydet ja varmistaakseen, että kaikki ulkomailla suoritetut kurssit hyväksytään lähtömaassa? Komission jäsenen Édith Cressoninkomission puolesta antama vastaus (18. maaliskuuta 1999) Komissio on arvoisan parlamentin jäsenen tavoin huolissaan ja tietoinen siitä, että kaikki yliopistot eivät vieläkään hyväksy joitakin tai kaikkia kursseja, joita niiden opiskelijat ovat seuranneet ulkomailla. Erasmus-ohjelman käynnistyttyä komissio on yrittänyt rohkaista tunnustamaan ulkomailla suoritettuja tutkintoja ja opintojaksoja. Siksi se perusti vuonna 1984 korkeakoulututkintojen tunnustamista hoitavat kansalliset tiedotuskeskukset (NARIC) ja ehdotti vuonna 1989 arvosanojen siirtojärjestelmää (eurooppalainen opintosuoritusten ja arvosanojen siirtojärjestelmä, ECTS). Komission ja kunkin Erasmus-ohjelmaan osallistuvan korkeakoulun välillä allekirjoitettaviin korkeakoulukohtaisiin sopimuksiin liittyvään ECTS-järjestelmän kuuluminen on täysin vapaaehtoista, sillä korkeakoulut ovat autonomisia ja toimivaltaisia päättämään vastaavuuksista. Jos ne kuitenkin liittyvät järjestelmään, niiden on ehdotettava kaikille niiden kumppanien kanssa tehtävään vaihtoon osallistuville opiskelijoille sopimusta, jossa mainitaan seurattavat kurssit ja niistä saatavien opintosuoritusten määrä. Opiskelijan, oman yliopiston ja vastaanottavan yliopiston on allekirjoitettava tämä sopimus. Jos opiskelija täyttää sopimuksensa, ulkomailla saadut opintosuoritukset vahvistetaan, ja ne korvaavat automaattisesti ne kurssit, jotka opiskelija olisi muutoin käynyt tänä ajanjaksona omassa yliopistossaan. ECTS-järjestelmä käynnistettiin 145 yliopiston kesken vuonna 1989. Tällä hetkellä yli 1 300 laitosta on ottanut järjestelmän käyttöön. On toivottavaa, että tämä avoimuuteen, luottamukseen ja tunnustamiseen perustuva järjestelmä yleistyy vuoden 2000 paikkeilla.
Virallinen lehti nro C 341 , 29/11/1999 s. 0052



KIRJALLINEN KYSYMYS E-0108/99 esittäjä(t): Cristiana Muscardini (NI) komissiolle (2. helmikuuta 1999) Aihe: Eläinten myrkyttäminen ruokasyötein Eläinten myrkyttäminen on Italiassa saavuttamassa huolestuttavat mittasuhteet. Edes kaupungit eivät enää ole turvallisia. Myös lemmikkikissat ja -koirat menettävät henkensä sen vuoksi, että jotkut laittomasti levittävät alueelle myrkyllisiä syöttejä. Myrkytyksistä ei ole täsmällisiä tietoja, mutta niiden aiheuttamat vahingot luonnolle ja villieläimille ovat nähtävissä. Myrkyllisten syöttien käyttäminen on laitonta. Italiassa on voimassa asiaa koskeva laki, jossa erityisesti kielletään tällainen toiminta ja säädetään rikosoikeudellisista seuraamuksista. Voiko komissio edellä olevan huomioon ottaen perustaa verkon eläinten ja ympäristön suojelutoimien toteamiseksi ja valvomiseksi? Voiko komissio pyytää kaikkia jäsenvaltioita puuttumaan tähän ongelmaan pyytämällä kansalaisiaan - yksityishenkilöitä ja yrityksiä - ilmiantamaan havaitsemansa tapaukset, esimerkiksi ilmaisen puhelinpalvelun välityksellä, niin että olisi mahdollista luoda turvaverkko, joka suojaisi sekä eläimiä että ympäristöä? Komission jäsenen Ritt Bjerregaardinkomission puolesta antama vastaus (15. maaliskuuta 1999) Yhteisön toimivaltaan kuuluvat ainoastaan ne tapaukset, jotka koskevat luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) ja luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) liitteissä lueteltuja yhteisön tärkeinä pitämiä luonnovaraisia kasvi- ja eläinlajeja. Komissio on tietoinen siitä, että myrkkysyöttien käyttö voi aiheuttaa yhteisön tärkeinä pitämien lajien yksilöiden satunnaisia kuolemia. Mikäli komission tietoon saatetaan tällainen tapaus, se voi puuttua asiaan ainoastaan näiden lajien osalta ja läheisessä yhteistyössä kansallisten viranomaisten kanssa. Komissio tukee näiden lajien osalta myös ennalta ehkäisevää lähestymistapaa ja onkin rahoittanut Life-luonto-ohjelmasta(3) useita luonnonsuojeluhankkeita. Näihin hankkeisiin kuuluvat laittomien toimien valvonnan kohdentamistoimet (muun muassa valvonta- ja tietoisuuden lisäämiskampanjoiden avulla). Ehdotettu myrkkysyöttien käytön seuranta- ja valvontaverkosto ei kuulu yhteisön toimivaltaan. (1) EYVL L 103, 25.4.1979, muutettu EYVL L 59, 8.3.1996. (2) EYVL L 206, 22.7.1992, muutettu EYVL L 31, 6.2.1998. (3) EYVL L 181, 20.7.1996.